## El Consell aprova un sistema per a agilitzar i racionalitzar la compra de material sanitari per import de 178 milions d’euros

*** La Generalitat avança en la simplificació administrativa, hi afig seguretat jurídica, afavoreix el teixit empresarial i facilita la compra de productes emergents i innovadors
* L’executiu autonòmic autoritza un conveni amb la UV per a realitzar programes d’intervenció psicosocial en matèria de violència de gènere**

El Consell ha aprovat destinar 178,2 milions d’euros per a un sistema d’adquisició que permetrà “agilitzar i racionalitzar el subministrament de material sanitari als centres de l’àmbit de la sanitat pública”, segons ha informat la consellera i portaveu de la Generalitat, Ruth Merino.

L’actuació, acordada en la reunió del Govern Valencià d’este dimarts, “comprén la compra de guants, material de desinfecció, higiene i cura de pacients”, ha detallat Merino, que ha precisat que la duració d’este procediment és de quatre anys, amb possibilitat de pròrroga per períodes de dos anys, fins a un màxim de 10.

Amb esta mesura, la Generalitat avança en la simplificació i la normalització administrativa i hi afig seguretat jurídica, al mateix temps que afavorix el teixit empresarial, donant cabuda a operadors econòmics diversos, i facilita la compra de productes emergents i innovadors.

**Altres assumptes**

En la sessió d’esta setmana, l’executiu autonòmic ha aprovat també un conveni amb la Universitat de València per a col·laborar en la realització de programes d’intervenció psicosocial amb hòmens que han exercit o es troben en risc d’exercir violència de gènere.

“La intervenció amb estes persones, que hi participen de manera voluntària o a conseqüència d’una mesura judicial, la realitza personal especialitzat en violència de gènere, durant aproximadament un any i en format grupal”, ha especificat la portaveu Merino.

D’altra banda, en l’àmbit de l’ocupació, el Consell ha resolt l’extensió de l’acord de cooperació entre la Conselleria d’Educació, Universitats i Ocupació, a través de Labora (el Servei Valencià d’Ocupació i Formació), i els municipis de Sant Joan d’Alacant, la Nucia i la Vila Joiosa.

Finalment, el Govern autonòmic ha autoritzat dos convenis entre la Vicepresidència Primera i Conselleria de Cultura i Esport i les universitats públiques valencianes, un amb la Universitat de València-Estudi General (UV), per al foment de la formació i la tutorització d’entrenadores i entrenadors esportius valencians, i un altre amb la Universitat Politècnica de València (UPV), per a continuar col·laborant en el manteniment de l’activitat de la Càtedra d’Estudis Esportius de la UPV.

**Nomenaments**

La portaveu del Consell també ha assenyalat que este dimarts s’ha publicat en el DOGV una modificació del Decret 112/2023, del Consell, d’estructura de la Generalitat, que afecta concretament la Conselleria d’Hisenda, Economia i Administració Pública.

Esta modificació ha comportat la realització de cessaments i nomenaments de les mateixes persones que estaven ocupant un càrrec per un canvi en la nomenclatura del lloc que ocupen. Així, s’ha procedit al nomenament d’Eusebio Monzó Martínez com a secretari autonòmic d’Hisenda i Finançament; María José Mira Veintimilla com a secretària autonòmica d’Economia, i Jesús Gual Sanz com a director general de Fons Europeus i Sector Públic.

A més, s’ha procedit al nomenament com a sotssecretari de la Conselleria de Justícia i Interior de Ricardo García García, així com el de la presidenta de l’Autoritat Portuària de València, Mar Chao López.

Fecha: 19/09/2023